Skal vi have et samlingssted i Vejrum

Den nysgerrige mikrofon har til dette nummer af Vejrum Nyt stillet spørgsmålet: Hvordan er Fritidscentret egentlig blevet til?

Til at svare på dette har jeg haft kontakt til Ruth og Eigil Kristensen, Tingvej 18 og Kirsten og Aage Nielsen, Kronborgdige 25 i Vejrum. De har alle 4 deltaget, sammen med en masse andre frivillige, og lagt en masse arbejdstimer i at få lavet det Fritidscenter, som vi kender i dag.

Allerførst skal vi lige have et lille tilbageblik til 1969/70. På dette tidspunkt var Vejrum et selvstændigt sogn med Iver Bjerg Pedersen, Østerbjerg som sognerådsformand. I 1970 blev Vejrum Sogn en del af Struer Kommune – og Vejrums skoler blev lukket og eleverne flyttet til den nybyggede Langhøjskole i Asp.

Sognerådet var forudseende – og inden kommunesammenlægningen gik man i gang med at udstykke byggegrunde i stor stil. Svinget og Saltholm blev etablerede som nye veje og sammen med de eksisterende – Tingvej, Kronborgdige og Sportsvej blev det til det nuværende Vejrumstad.

Der blev solgt en del byggegrunde og mange nye huse skød op. På sportspladsen var der håndbold og fodbold om sommeren. Om vinteren havde man lov at benytte gymnastiksalen på Vejrum Skole. Da skolen så blev nedlagt, havde man ikke rigtig noget samlingssted for sognet.

På daværende tidspunkt (1970) var der kommet mange mennesker til Vejrum. Som Ejgil udtrykker det – man kunne jo næsten ikke komme udenfor en dør, uden man var ved at blive kørt ned af barnevogne.

Vejrum Borgerforening og Vejrum Gymnastikforening afholdt et fællesmøde den 18. marts 1976. Til dette møde var Frode Jensen fra DDGU & I Struer også indbudt, for at komme med input til, hvordan man kunne gribe sagen an med at lave et Fritidscenter. Borgerforeningen og Gymnastikforeningen indgik et samarbejde, hvor de i første omgang tog rundt og kiggede på andre haller og klubhuse og hørte lidt om økonomien i det.

Det allerførste sted som blev besøgt var Sørvad Fritidscenter. Her fik man mange gode ideer der kunne arbejdes videre med, ligesom man fik udleveret deres budgetplan.

Midt i april 1976 var bestyrelserne klar med de første udkast til et Fritidscenter i Vejrum. Det skulle opføres som et A-hus, med en kantine på førstesalen. Tømrermestrene Mads Hummelshøj og Aage Nielsen blev kontaktet med henblik på drøftelse af priser og materialer.

Sideløbende med dette, blev foreningerne fra sognene omkring Langhøj skolen indkaldt til et møde, hvor det skulle drøftes om man skulle opføre en træningshal eller en opvisningshal ved Langhøjskolen. Resultatet blev her at der skulle opføres en træningshal, som kommunen ville finansiere. De fleste fremmødte foreninger var enige om, at dette dækkede behovet. Hallen skulle påbegyndes februar 1977 og stå færdig august 1977.  
Havde foreningerne i stedet valgt at der skulle opføres en opvisningshal, skulle man have været i gang med at lave indsamlinger til den i alle sogne, da kommunen selv kun ønskede at opføre og betale for en træningshal.

I juni måned 1976 blev der husstands omdelt en folder til Vejrum Sogns 210 husstande. Overskriften på den omdelte folder var: ”Skal vi have et samlingssted i Vejrum?” Folderen indeholdt et spørgeskema om hvilke fritidsaktiviteter husstanden havde deltaget i den forløbne vinter – og hvad man evt. kunne tænke sig af aktiviteter fremadrettet . Herudover var der en skitse over ,hvordan bestyrelserne forestillede sig, at et Fritidscenter kunne se ud.

Der var opbakning i lokalbefolkningen til spørgsmålet om et Fritidscenter i Vejrum – og bestyrelserne kunne nu begynde det store arbejde med at få lavet endelige tegninger – finde ud af finansieringen og ellers planlægge, hvordan man fik udført alt det praktiske arbejde .

Med hensyn til finansieringen, var kommunen en ikke uvæsentlig partner. Det første møde med borgmester S.E. Kristensen, Struer Kommune, blev afholdt den 10. august 1976.

En arbejdsgruppe præsenterede den udsendte folder, resultatet af spørgeskemaerne og tegningerne over Fritidscentret. Ved mødet blev der drøftet mange ting og det hele mundede ud i, at arbejdsgruppen blev sendt hjem med besked om at sende en ansøgning, bilagt tegninger og udregninger til byrådet snarest muligt. Så ville det blive behandlet på det næste byrådsmøde den 7. september 1976. Forinden skulle materialet have været forbi Teknisk Forvaltning – med henblik på en vurdering af eget arbejde.

Der blev nedsat et udvalg for tilsynsførende ved evt. byggeri bestående af Svend Åge Jensen og Aage Nielsen for tømrerarbejdet, og Bent Kloster for murerarbejdet.

Herudover blev der valgt et byggeudvalg bestående af: Mogens Møller, Poul Erik Mørk, Mads Hummelshøj, Ejgil Kristensen og Ebba Sørensen. De skulle forsøge at fordele de frivillige arbejdstimer.

Tegningerne, finansieringsoplæg mv.blev indsendt. Kommunen og byrådet gennemgik det og kommunen indvilgede i at indgå i byggeprojektet.

Så var man klar til at gå ”rigtig” i gang.

Allerførst skulle der samles nogle penge ind. Fra kommunens side ville man yde et ”krone til krone tilskud” i forhold til de indsamlede midler. Herudover ville kommunen yde et tilskud af samme størrelse som værdien af den frivillige arbejdskraft, som de to foreningers medlemmer selv kunne præstere under byggeriet. Kommunen ville endvidere betale de tilslutningsafgifter som var knyttet til byggeriet.

Næste skridt blev at man arrangerede et beboermøde. Sidst i september 1976 inviterede man alle sognets beboere til et fællesmøde i Missionshuset. Samtidig hermed blev der fremlagt skemaer, hvor man kunne tegne sig for nogle timer med frivillig arbejdskraft , indenfor de forskellige fag (murer/tømrer osv.)

Der kom ca. 90 deltagere til mødet. Det nedsatte byggeudvalg redegjorde for planer og finansiering, men som aftenen skred frem, vendte stemningen sig fra den udsendte skitse med et A-hus, til et ønske om en halv hal. Udvalget måtte herefter tilbage og lave et nyt skitseforslag og nye økonomiske beregninger.

I slutningen af oktober 1976 var man klar med en ny tegning – lavet af tømrermestrene Hummelshøj og Nielsen. Her var der en mindre hal i midten og de øvrige lokaler var placeret hele vejen uden om hallen. Fritidscentret skulle være et sted, hvor der var plads til både sport og sølvbryllupsfester.

Med ny tegning og korrigeret prisoverslag på ”hallen”, var man klar til at indkalde til et nyt beboermøde.

Tegningerne blev godkendt på borgermødet – og man startede hele indsamlingen med at lave et stort bankospil. I de efterfølgende 14 dage blev samtlige husstande i Vejrum Sogn besøgt – og der blev indgået kontrakter om både kontanter og arbejdstimer. For at alle kunne følge med i, hvor mange penge der blev indsamlet, blev der opstillet barometre i Brugsen og hos købmand Bork, som hele tiden viste aktuel status.

I slutningen af 1977 havde Vejrum Gymnastikforening 70 års jubilæum.

Det havde man ikke tid til at fejre – men valgte at stille festlighederne i bero og bruge alle kræfter på at få lavet Fritidscentret. Så måtte jubilæet fejres på et senere tidspunkt.

Ved selve indsamlingen kom der ca. 153.000 kr. i kassen. Herudover blev der tegnet mere end 6.8000 arbejdstimer fra omkring 80 hjælpere. Dette udløste et tilskud fra kommunen på i alt 495.000 kr. Byggeudvalget havde modtaget 50.000 kr. fra Tipsmidlerne og fået tilsagn om et rentefrit lån fra DDGU på 20.000 kr. Et samlet rådighedsbeløb på 718.000 kr. Med et budget på 721.895 kr., må man sige at det hele var meget tæt på at hænge sammen.

Der blev holdt stiftende generalforsamling for ”Vejrum Fritidscenter ” i missionshuset den 02.06.77. Her blev der udarbejdet love og vedtægter for Fritidscentret og valgt en bestyrelse bestående af 5 lokale og 2 fra byrådet – i alt 7 mand. I alt 32 borgere var mødt op til den stiftende generalforsamling.

Den første bestyrelse for Fritidscentret havde følgende medlemmer:

Formand: Ejgil Kristensen  
Næstformand Svend Aage Jensen  
Kasserer: Bodil Andreasen  
Sekretær: Jørgen Nørsøller  
Niels Bjerre  
Fra byrådet: Knud Sloth og Erik Jensen

Bestyrelsen skulle i første omgang forestå driften af det færdige Fritidscenter og arbejde derfor med anskaffelse af inventar – mønttelefon – udlejningspriser – osv.

Det nedsatte byggeudvalg havde ansvaret for Fritidscentret, indtil byggeriet var færdiggjort.

Der blev holdt rejsegilde på Fritidscentret den 11.06.77

Som nævnt ovenfor var der ikke helt sammenhæng mellem det indsamlede rådighedsbeløb og de faktiske udgifter. Derfor blev der arrangeret børnedyrskue – loppemarked – pladespil og amerikansk lotteri. Alt sammen med det formål at få samlet penge ind, så man kunne få enderne til at hænge sammen.

Et rigtig stort og flot stykke arbejde var klar til indvielse den 01.04.78, hvor der blev holdt en kæmpe fest i det nybyggede Fritidscenter.

I år er Fritidscentret fyldt 36 år.

Der er stadig ting som kommer til, for at holde omkostningerne nede og også almindelige vedligeholdelsesomkostninger.

Da der kom fjernvarme til Vejrum, blev det lagt ind.

Senest har man fået isoleret og lagt solceller på taget. Herudover er der lavet ny udsugning – en investering som er blevet finansieret af Energinet/DK De Fire Vindmølleordninger.

Den nuværende bestyrelse i Fritidscentret har bestilt nye træ/alu vinduer og døre til hele Fritidscentret – antrasitgrå alu og hvidt træ.

Til foråret er det Fritidscentrets gavlender som skal renoveres.

Så er man ved at have været omkring alle de vitale bygningsbestanddelene, og Fritidscentret er igen så godt som nyt.

Det danner stadig rammen om både sportslige og private begivenheder – og er stadig et samlingssted som Vejrumborgerne er meget glade for.